Inge Refshauge (DF), 1999-02-11:
Jeg vil gerne her til afslutning sige tak for de mange positive tilkendegivelser.
Vi ser frem til et godt arbejde i udvalget omkring det her.
Dansk Folkeparti har kun haft ét eneste sigte med forslaget, og det var såmænd at skabe debat omkring de hjemløse og få dem hjulpet.
I Dansk Folkeparti er vi helt på det rene med, at der findes mennesker blandt de hjemløse, som ikke kan leve i egen bolig, mennesker, der ikke kan tage vare på deres eget liv, det være sig af den ene eller anden grund: alkoholmisbrug, narkomisbrug, psykiske lidelser, store sociale problemer eller måske alle ting på én gang.
Det er ofte mennesker, der er meget svære at nå for myndighederne, mennesker, der ikke vil i kontakt med systemet, men derfor kan man da godt have forsorgshjem eller herberg til rådighed, så disse mennesker kan søge derhen.
Det er i hvert fald ikke vejen at nedlægge herbergpladser, som f.eks. Københavns Kommune har gjort, og som jeg er alvorligt bange for, at der, hvad angår forsorgshjemmene, lægges op til i næste budget ude i amterne, desværre inklusive mit eget amt, nemlig Sønderjyllands.
Det er ikke rimeligt, at man fratager disse rodløse og hjemløse mennesker muligheden for at finde et sted at sove og få et ordentligt måltid mad, hvor man måske også kan komme i kontakt med dem og få sat en udvikling i gang med behandling af forskellig art med det formål at bringe disse mennesker tilbage til et minimum af social tryghed.
Det opsøgende arbejde må fremover prioriteres meget højere.
Det er ikke rimeligt, at mennesker i et velfærdssamfund skal sove i parker, på trappeopgange eller i papkasser.
Det kan vi simpelt hen ikke være bekendt.
Mange private initiativer er i årenes løb sat i gang for at hjælpe disse mennesker, men den helt store indsats bør foregå i kommunalt eller amtskommunalt regi, og her må der bruges langt flere kræfter.
Vi må tage flere initiativer, der virker på lang sigt.
Boligproblemerne må og skal løses for disse hjemløse, enten på den ene eller anden måde.
Vi må sørge for, at disse mennesker som minimum får en seng at sove i.
Det må være et signal til kommuner og amter ude i landet her fra Folketinget.
Det er ikke rimeligt, at mennesker med psykiske problemer er henvist til gaden. Kort sagt: Det er ikke rimeligt, at nogen mennesker her i samfundet er henvist til at bo på gaden, uanset hvorfor og hvordan de er havnet der.
Grundene til, at nogle er hjemløse, kan være lige så talrige, som der er hjemløse, og det er samfundets opgave at give disse mennesker den fornødne hjælp.
Dansk Folkeparti opfordrer hermed regeringen til hurtigst muligt at tage det at skaffe de hjemløse permanent indkvartering ind sammen med en social indsats, der skal virke på lang sigt.
Jeg vil her udtrykke min store glæde over socialministerens udtalelse til Politiken i dag.
Nu ser det netop ud til, at området omkring de hjemløse får tilført penge.
Så må vi opfordre kommunerne og amterne til at gøre det samme.
Hjemløse her i samfundet er vi alle ansvarlige for.
En bemærkning jeg hørte her først på eftermiddagen. Hvis det kaldes for overbudspolitik at sætte hjælpeforanstaltninger i gang for landets hjemløse, ja, så har vi forskellig mening om, hvad ordet overbudspolitik betyder.
Ja, det koster penge at hjælpe, men de skal være der.
Det er et spørgsmål om prioritering.